ก.ล.ต.ผนึกสมาคมบลจ.พร้อมรับมือเปิดเสรี
ก.ล.ต. ร่วมมือกับสมาคมบริษัทจัดการลงทุน เตรียมความพร้อมรองรับการเปิดเสรีธุรกิจหลักทรัพย์ในปี 2555
28 มิ.ย. 2553

ก.ล.ต. ร่วมมือกับสมาคมบริษัทจัดการลงทุน เตรียมความพร้อมรองรับการเปิดเสรีธุรกิจหลักทรัพย์ในปี 2555
นายธีระชัย  ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวภายหลังการประชุมประจำไตรมาสร่วมกับสมาคมบริษัทจัดการลงทุนว่า ก.ล.ต. สนับสนุนให้สมาคมกำหนดแนวทางในการบริหารความเสี่ยงจากการลงทุนของบริษัทหลักทรัพย์จัดการกองทุน (บลจ.) ให้เสร็จภายในปีนี้  สืบเนื่องจากนโยบายของ ก.ล.ต. ที่ต้องการเพิ่มความสามารถในการแข่งขันให้แก่ บลจ. เพื่อรองรับการเปิดเสรีใบอนุญาต โดยจะเน้นผ่อนคลายหลักเกณฑ์ให้ บลจ. มีอิสระในการบริหารจัดการลงทุนมากขึ้น โดย บลจ. จะต้องทดสอบแนวทางดังกล่าว ให้พร้อมใช้ได้ภายในกลางปี 2554 เพื่อรองรับการเปิดเสรีใบอนุญาตประกอบธุรกิจหลักทรัพย์ในปี 2555
ในการกำหนดแนวทางในการบริหารความเสี่ยงจากการลงทุนข้างต้น สมาคมควรพิจารณาถึงแนวปฏิบัติ ทั้งของ ก.ล.ต. และของต่างประเทศควบคู่กัน ซึ่งแนวทางบริหารความเสี่ยงนี้ต้องครอบคลุมถึงการกำกับดูแลการบริหารความเสี่ยงของคณะกรรมการและผู้บริหารระดับสูงของบริษัท บทบาทหน้าที่ของหน่วยงานบริหารความเสี่ยงที่มีความเป็นอิสระ และระบบบริหารความเสี่ยงที่ครอบคลุมทุกด้าน เช่น ความเสี่ยง ด้านตลาด ความเสี่ยงด้านเครดิต และความเสี่ยงด้านสภาพคล่อง
สำหรับการลงทุนในตราสารที่ซับซ้อนหรือการลงทุนในกองทุนรวมต่างประเทศที่ซับซ้อน ก.ล.ต. ยังได้ให้สมาคมกำหนดแบบประเมินตนเอง (self assessment checklist) เพื่อให้ บลจ. ใช้เป็นเครื่องมือในการประเมิน ความพร้อมของตน ซึ่งจะทำให้มั่นใจว่า บลจ. ได้ศึกษาและทำความเข้าใจในลักษณะสำคัญ ความเสี่ยงและผลตอบแทนของตราสารหรือกองทุนรวมนั้นอย่างถ่องแท้แล้วก่อนที่จะตัดสินใจลงทุน
นอกจากนี้ สมาคมได้แจ้งความคืบหน้าในการยกระดับสมาคมขึ้นเป็นองค์กรกำกับดูแลตนเอง (self regulatory organization: SRO) ว่า ได้มีการซักซ้อมความเข้าใจในเรื่องแนวคิดและแผนดำเนินการกับสมาชิกแล้ว ซึ่งสมาคมมั่นใจว่าจะสามารถปรับโครงสร้างให้เป็น SRO ได้แล้วเสร็จภายในปี 2553  และเริ่มดำเนินการเป็น SRO ได้ตั้งแต่ต้นปี 2554 
พร้อมกันนี้ ก.ล.ต. และสมาคมได้ร่วมกันประเมินผลการปฏิบัติตามแผนการบริหารความต่อเนื่องทางธุรกิจของ บลจ. จากเหตุการณ์ความไม่สงบทางการเมืองที่ผ่านมา ซึ่ง บลจ. แต่ละแห่งประสบปัญหาแตกต่างกัน  ก.ล.ต. จึงขอให้สมาคมรวบรวมประสบการณ์ของ บลจ. ทุกแห่งเพื่อนำไปปรับปรุงแผนให้เหมาะสมและรองรับสถานการณ์ที่อาจเกิดขึ้นให้ดียิ่งขึ้น
นางวรวรรณ  ธาราภูมิ นายกสมาคมบริษัทหลักทรัพย์จัดการลงทุน กล่าวว่า เนื่องจากการเปิดเสรีธุรกิจหลักทรัพย์จะเกิดขึ้นในอีกไม่นาน สมาคมและสมาชิกทุกรายต้องเร่งเตรียมตัวให้พร้อมรับการแข่งขันที่จะเกิดขึ้นในอนาคต ไม่ว่าจะเป็นความพร้อมในเรื่องความรู้ความเข้าใจในการลงทุนในตราสารต่างๆ ที่นับวัน จะยิ่งซับซ้อนมากขึ้น รวมถึงกฎระเบียบของประเทศอื่นที่สมาชิกสามารถเข้าไปแข่งขันได้ โดย บลจ. ต้องมีระบบการบริหารความเสี่ยงในการจัดการลงทุนให้ครอบคลุมและรัดกุม 
ในส่วนของการปรับโครงสร้างสมาคมให้เป็น SRO เป็นเรื่องที่สมาคมให้ความสำคัญลำดับต้นๆ โดยมีแผนจะเริ่มปฏิบัติงานเป็น SRO ในปี 2554 เพื่อให้มีประสบการณ์อย่างน้อย 1 ปีก่อนการเปิดเสรีใบอนุญาตหลักทรัพย์ โดยมีบางหน้าที่ที่จะต้องทำเพิ่มเติมเมื่อเป็น SRO  เช่น การให้ความเห็นชอบบุคลากรและ การกำกับดูแลเป็นด่านหน้า  เนื่องจากเมื่อเปิดเสรีใบอนุญาตธุรกิจหลักทรัพย์แล้วจะต้องมี บลจ. ใหม่ เข้ามาอีกจำนวนหนึ่งซึ่งอาจมีทั้งบริษัทไทยและต่างประเทศ SRO จึงต้องพร้อมและสามารถทำให้สมาชิก มีความเชื่อมั่นใน SRO ได้